Bekende Stellenbosser in tronk ná man se skietdood | Netwerk24
Deur Maygene de Wee 30 Julie 2021 15:43
'n Bekende sakeman (69) van Stellenbosch gaan die naweek agter tralies deurbring nadat hy glo Vrydag in die vroeë oggendure 'n onbekende man in dié dorp se nywerheidsgebied doodgeskiet het.
Kapt. Frederick van Wyk, polisiewoordvoerder, het die voorval bevestig en gesê dit het kort ná 02:15 gebeur.
Dit blyk dat die sakeman, wat ook 'n bekende in sportkringe is, glo die omgewing van sy onderneming in Plankenbergstraat, net onder die Kayamandi-woonbuurt, gepatrolleer het nadat 'n inbraak vroeër vandeesmaand voorgekom het.
Hy het glo 'n onbekende man in die straat naby sy onderneming gesien stap en glo eers 'n waarskuwingskoot afgevuur.
Bronne het gesê die man het glo met sy bakkie nader aan die man gery en toe met 'n .22-geweer op hom geskiet. Die man is glo in die agterkop getref en is op die toneel dood.
Volgens die bronne het 'n sekerheidsbeampte wat ook die straat gepatrolleer het, reeds 'n verklaring oor die gebeure by die polisie afgelê.